Maahanmuuttajan sosiaalituet kuohuttavat – poliitikosta tehtiin rikosilmoitus

Pauli Vahtera (ps.) arvostelee korkeita sosiaalitukia. Hänen Facebook-kirjoituksestaan on tehty rikosilmoitus. Vesa Marttinen

Juha Salonen

Vantaalaisesta kaupunginvaltuutetusta Pauli Vahterasta (ps.) on tehty rikosilmoitus. Vahteraa epäillään yksityiselämän loukkaamisesta ja henkilörekisteririkoksesta.

Taustalla on Vahteran Facebook-kirjoitus, jossa hän vertailee maahanmuuttajataustaisen henkilön ja tämän perheen saamaa sosiaaliturvaa suomalaisten reaalipalkkoihin.

Kirjoituksensa oheen Vahtera on liittänyt MV-lehden sivuilta kaappaamansa kuvan kyseisen henkilön sosiaalietuuksia koskevasta asiakirjasta.

Rikosilmoituksessa Vahteran epäillään rikkoneen henkilötietolakia. Hänen väitetään julkaisseen nettisivuillaan asianomistajan yksityiselämään liittyviä tietoja, muun muassa tämän nimen.

Vahtera kiistää epäilyt.

–Ei pidä paikkaansa. Kenenkään nimiä en ole maininnut, Vahtera toteaa.

–Ensinnäkin vain laskin kyseisen taulukon pohjalta, kuinka paljon etuuksia oli ja mikä olisi vastaava palkkasumma.Kuvan lisäsin todistaakseni, että tiedot ovat aitoja, hän sanoo.

Vantaan poliisi vahvistaa rikosilmoituksen tulleen perille. Rikoskomisario Juha Juurisen mukaan rikosilmoitus on tehty anonyymisti.

– Sillä ei kuitenkaan ole merkitystä, kuka tahansa voi tehdä anonyymin ilmoituksen poliisille, hän sanoo.

Vahtera pitää nimettömyyttä tarkoituksellisena.

– Tuollainen salaaminen on tehty vain siksi, ettei joudu tutkittavaksi kunnianloukkauksesta.

Rikosilmoituksessa väitetään, että epäillyllä on teossaan "selkeä viharikosmotiivi, jota voidaan pitää rangaistusta koventavana seikkana".

Alkuperäinen Vahteran kirjoitus käsittelee maahanmuuttajataustaisen äidin ja tämän lapsen saamia sosiaalitukia.

Päivityksessä lasketaan palkkasumma, joka pitää tienata saavuttaakseen myönnettyä perusturvaa vastaavat nettotulot.

Kirjoituksessa mainitaan tuensaajan etninen tausta, ikä, sukupuoli sekä hänen lapsensa ikä.